Dutty Diors søster etter dødsfallet: – Det verste som har skjedd
Rochelle Åman (30) forteller om sjokket og den bunnløse sorgen etter brorens brå død.  – Jeg føler at jeg aldri kommer til å våkne mer uten å gråte, sier en sterkt preget søster, Rochelle Åman, til VG fire dager etter brorens bortgang. – Men jeg vil gjerne si noe om den fine broren min. Han var helt enestående. Kristoffer Castin Åman, kjent under artistnavnet Dutty Dior, døde lørdag – bare 27 år gammel. Den triste nyheten nådde fansen dagen etter. Rochelle fikk selv beskjeden over telefon fra sin mor.  – Mamma ringte og spurte om jeg satt. Og så sa hun at han er borte.  For søsteren er det vanskelig å sette ord på det ubeskrivelige. – Men det er det verste som har skjedd i hele mitt liv. Jeg kan ikke forstå at han ikke finnes mer, at jeg ikke kan ringe ham – og at vi ikke skal ses mer. Etter Dutty Diors død har låtene hans fått nytt liv på listene. Det er søsteren takknemlig for. – Han hadde elsket at folk lyttet på låtene hans akkurat nå. Hvis man hører nøye på dem, skjønner man at han hadde mange lekser å lære bort. Kristoffer var musikken sin, og han levde ut kunsten. Rochelle mener broren fortjener all den anerkjennelsen han kan få for alt han rakk å skape i sitt korte liv. – Han var så vakker. Kristoffer jobbet med et nytt album. Det er så trist at han aldri får oppleve hvordan det blir tatt imot, sier søsteren. – Han overrasket alltid med musikken, med nye sounds, legger hun til og sier at det nye hun fikk tilsendt, er noe av det beste hun har hørt. Rochelle var tre år da lillebroren Kristoffer kom til verden. Hun var stolt tilskuer til den plutselige berømmelsen han og Isah (25) fikk i 2019 med låten «Hallo». Hiten nærmer seg 34 millioner avspillinger på Spotify. Tilbakeblikk på da de duoen opptrådte på VG-lista samme år: Rochelle beskriver en bror som «alltid beholdt bakkekontakten». – Han jaget aldri etter «fame». Kristoffer gjorde bare det han kunne best, og han gjorde det så bra. Han levde akkurat som han ville, og han gjorde det kompromissløst. Rochelle forteller at broren aldri lot seg overtale til ting han ikke følte for. – For eksempel laget han aldri masse TikTok-videoer bare for å få oppmerksomhet. Han fikk lov til å være seg selv, og han gjorde det «effortless», men med fullt av mening. Hun minnes broren som en genuin person. – Han ga mye av seg selv og var ren kjærlighet. Jeg er så glad nå når jeg ser alt det vakre folk skriver om ham. Dødsårsaken er ikke kjent, men tirsdag ble det kjent at Dutty Dior ble funnet død i et musikkstudio.  Søsteren vil ikke kommentere omstendighetene, men sier til VG: – Han døde mens han gjorde det han elsket mest.  Selv husker hun aller best brorens gode latter. De to var bestevenner og gjorde mye sammen. – Vi hadde et spesielt bånd. Det hendte at vi hadde tatt tatoveringer hver for oss, og at vi etterpå så at vi hadde fått dem på samme sted. Kristoffer var som en tvilling for meg, sier Rochelle. Tårene sitter løst gjennom samtalen, og hun lar dem strømme. Hun sier at broren hennes lærte henne «å være naturlig».  Hun på sin side hadde innflyelse på lillebroren. – Moren vår var alenemor, og jeg har vært med på å oppdra Kristoffer, sier Rochelle. Søsknenes far er fra Nigeria og bor i London. Barna har holdt kontakt ved å besøke ham i England. – Men Kristoffer og jeg vokste opp i Norge.  Rochelle finner mye trøst i å lytte til brorens musikk. – Jeg føler at han fortsatt er nær meg. 30-åringen sier at broren var en «dyp person», og at det er åndelighet å spore i flere av låtene hans. – Kristoffer forsto ting som mennesker vanligvis ikke forstår, blant annet om hvordan universet fungerer. Rochelle har tro på at livet ikke slutter her, og har brukt mye tid på nettopp den tematikken. – Jeg har veldig stor tillit til at livet leves videre i en høyere dimensjon. Og at vi er her med et oppdrag. Kristoffer fikk gjøre sitt oppdrag, og det er jeg så stolt over. Nå tror jeg han er på et sted med bare kjærlighet, hvor alt er vakkert. Hun legger til: – Alle som har hatt en nær døden-opplevelse, vet at det ikke er vondt eller skummelt å dø. Det er en fin trygghet i den kunnskapen. Minnestund Søsteren sier det er for tidlig å si noe om begravelsen, men hun opplyser at en spesiell minnestund er under planlegging. – Det settes sammen noe stort og veldig fint. Mer informasjon kommer senere. Dødsfallet er ikke under etterforskning, men politiet opplyser i en e-post til VG at de gjennomfører rutinemessige undersøkelser i saken.  – Det er per nå ikke mistanke om at dødsfallet skyldes en kriminell handling, skriver politiinspektør og påtaleleder Tina Bjarkø Helleland. Mamma i sorg Dutty Diors mamma, Gudny Åman (52), uttalte mandag til VG at hun ønsker at folk skal slutte å spekulere. – Jeg vet uansett ikke noe mer enn at jeg har mistet min vakre sønn. I en lang tekstmelding beskrev Åman sorgen over å miste sin eneste sønn. – Det sies at firkløver er lykke, men den lykken av å være tre, kan ikke beskrives. Og nå er han revet vekk fra oss. Vi får aldri se ham igjen. Jeg føler at en del av meg er borte.
Rochelle Åman snakker om sorgen etter broren Kristoffer Castin Åman, kjent som Dutty Dior, døde 27 år gammel –  Jeg kan ikke forstå at han ikke finnes mer, at jeg ikke kan ringe ham – og at vi ikke skal ses mer, sier hun til VG Etter hans bortgang har låtene fått nytt liv på listene, noe søsteren er takknemlig for  En spesiell minnestund er under planlegging